  Анжелика Тихонова корреспондент 2020-тӥ арын Удмуртын 46 сюрслэсь трос адями интыысь интые ветлӥсь эм огъетъёслы луыса эмъюрттэт басьтӥз. Со сярысь элькун тӧролэн но кивалтэтлэн пресс-службазы ивортӥз. Кылем ар ӵоже эм огъетъёс элькунысьтымы 1 сюрс 638 улон интыосы 1 сюрс 250 пол потазы. Со пӧлын 100-лэсь ӧжыт улӥсен 502 гуртъёсы но. Калык доры терапевт, акушер-гинеколог но офтальмолог ветлӥзы Эмчиос 25 сюрс 65 пол флюорография, 14 сюрс 167 пол маммография лэсьтӥзы. 2 сюрс 14 пол адямиослэсь созэ яке тазэ висёнзэс шараяллязы. Эскеронъёслы луыса 18 учырын урод пыктосъёсты шедьтӥзы, 44 учырын -  сакырвисёнэз, 279 учырын – вир сӧзнэт висёнъёсты, 131 учырын – шокан ёзэс висёнъёсты, 56 учырын – ӝуш но сюл висёнъёсты, 45 учырын – мочеполовой висёнъёсты. Нырысьсэ шараям висёнъёсын 405 адямиез диспансерын чакласькыны келязы. Вань вазиськемъёсты ёрос эмъюртъёсы ватсаса эскеронъёс ортчытыны ыстӥзы. Интыысь интые ветлӥсь эм огъетъёсын 2 сюрс 984 нылпиосты но чаклазы. Пусъём, огъетъёсты Росси азьмуртэн кичӧлтэм «Здравоохранение» йӧскалык ӵектосъя калыклы нырысетӥ эмъюрттэт сётон ӧрез азинтон улсын басьтӥзы. Тазалыкез утён удысын первичной звеноез выльдон ласянь ужаны кутским ини. Интыысь интые ветлӥсь огъетъёс басьтӥм, «Демография» йӧскалык ӵектосъя – мӧйыосты эмъюртъёсы вуттыны машинаос. Али Удмуртиысь гурт калыклы эмъюрттэт сётон понна выль фельдшер-акушер пунктъёсты уже кутӥськом. Пандемия шоры учкытэк, та ӧрын ужан элькунмы понна валтӥсез луэ Александр Бречалов, Удмуртилэн тӧроез Тодэ вайытом, 2020-тӥ арын пумын «Модернизация первичного звена здравоохранения» федерал программая Удмуртие 27 автомашинаос вуизы. Тегъёс: Тазалык Ижкар Удмуртия гурт тазалыкезутён  